**Ann Maria Gyllgren** (ent. **Ann-Maria Myllgren**, ent. **Aino Nykopp-Koski**, ent. **Aino Nykopp**, s. marraskuu 1950 Rantsila) on suomalainen sarjamurhaaja, joka työskennellessään perushoitajana murhasi viisi potilastaan ja yritti murhata useita muita potilaitaan vuosina 2004–2009. Ennen henkirikoksia hänelle oli langetettu ehdollisia vankeustuomioita muun muassa huumaavien lääkeaineiden ja potilaiden omaisuuden varastamisesta. Selkeää motiivia vanhusten murhille ei löytynyt, mutta se saattoi liittyä uhrien omaisuuden tavoitteluun. Julkisuudessa hänestä on käytetty myös nimitystä *Myrkkyhoitaja*.

Kolme Nykoppin hoitamaa potilaista kuoli sairaalassa vuosina 2004, 2005 ja 2006, ja myrkytykset jäivät tuolloin havaitsematta. Uhrit jouduttiin oikeuden päätöksellä nostamaan haudasta. Tämän jälkeen oikeuskemiallinen tutkimus paljasti vuonna 2009, että kahdessa tapauksessa uhrien kuolinsyynä oli keskushermostoon vaikuttavan lääkkeen yliannostus. Lisäksi Nykopp oli varastanut uhriensa omaisuutta.

Poliisi alkoi tutkia Nykoppin toimia maaliskuussa 2009 sattuneen myrkytystapauksen jälkeen. Nykopp oli todistajan kertoman mukaan valmistanut jogurttiannoksen, johon oli sekoitettu erilaisia hengenvaarallisia lääkkeitä. Uhriksi joutunut iäkäs nainen saatiin pelastettua Marian sairaalassa. Tutkinnan aikana selvisi monta vastaavanlaista myrkytystapausta. Nykopp kiisti rikokset. Häneltä takavarikoitiin 1 800 huumaavaa lääketablettia. Hänen mukaansa joissakin tapauksissa oli kyse luonnollisista kuolemista, toisissa potilaat ottivat itse liikaa lääkkeitä.*lähde?*

Oikeudenkäynti ja vankeus
-------------------------

Helsingin käräjäoikeus katsoi Nykoppin 14. toukokuuta 2010 antamallaan välipäätöksellä syylliseksi viiteen murhaan, viiteen murhan yritykseen ja kahteen törkeään pahoinpitelyyn ja määräsi hänet mielentilatutkimukseen. Tutkimuksen mukaan hän toimi täydessä ymmärryksessä, ja hänellä oli antisosiaalinen persoonallisuushäiriö, johon liittyy useita psykopaattisia piirteitä. Tutkimuksen mukaan hän oli kyvykäs manipuloimaan muita ihmisiä valheellisella empaattisella käytöksellä.

Nykopp tuomittiin Helsingin käräjäoikeuden päätöksellä 22. joulukuuta 2010 elinkautiseen vankeuteen. Hän valitti tuomiosta ja tapauksen käsittely hovioikeudessa alkoi syksyllä 2011. Helsingin hovioikeus katsoi 29. maaliskuuta 2012 antamallaan tuomiolla Nykoppin syylliseksi viiteen murhaan, viiteen murhan yritykseen, kolmeen törkeään pahoinpitelyyn, kahteen törkeään varkauteen, kahteen varkauteen sekä kahteen huumausainerikokseen.

Hovioikeus piti käräjäoikeuden langettaman elinkautisen vankeustuomion voimassa. Korkein oikeus hylkäsi Nykopp-Kosken valituslupahakemuksen 22. marraskuuta 2012 antamallaan päätöksellä.

Ennen tuomiota Nykopp oli tutkintavankeudessa puolitoista vuotta. Hänen yhteydenpitonsa vanhaan perheeseensä katkesi. Nykopp avioitui toisen vangin kanssa tutkintavankeutensa aikana.

Myllgren anoi hovioikeudelta pääsyä ehdonalaiseen keväällä 2020 suoritettuaan elinkautisesta tuomiostaan 11 vuotta. Hovioikeus hylkäsi anomuksen vedoten muun muassa Myllgrenin tekemien rikosten määrään ja laatuun sekä siihen, että Myllgrenin riski syyllistyä uudelleen väkivaltarikokseen on suuri. Toisen kerran hän anoi vapauteen pääsyä vuonna 2022; anomus torjuttiin. Tuomittu oli muuttanut tuossa vaiheensa nimensä Gyllgreniksi.

Lähteet
-------

1. ↑  Mattila, Sanni: Myrkkyhoitaja opiskelee Helsingin yliopistossa – kurssivalinnoilla hyytävä yhteys surmiin *Ilta-Sanomat*.  30.12.2023. Viitattu 1.1.2024.
2. 1 2 3  Mattila, Sanni: Sarjamurhista tuomittu myrkky­hoitaja Aino Nykopp anoi vapaaksi jo toista kertaa – turhaan *Ilta-Sanomat*.  15.12.2022. Viitattu 1.1.2024.
3. 1 2  Ranta, Niko: Myrkkyhoitaja haluaa vapauteen.  *Ilta-Sanomat*, 7.2.2020, s. 9. Artikkelin verkkoversio. Viitattu 6.2.2020.
4. 1 2 3  Autio, Sari: Tokkuraisen lehtorin omituiselta maistunut jugurtti paljasti Suomen ainoan tiedetyn naissarjamurhaajan – näin Aino Nykopp muuttui kosmetologista myrkkyhoitajaksi *Ilta-Sanomat*.  26.7.2020. Viitattu 26.7.2020.
5. ↑  Lääkemurhista epäilty hoitaja: "Lähden Intiaan tai Afrikkaan" *Ilta-Sanomat*.  31.3.2010.  Arkistoitu 3.4.2010. Viitattu 13.9.2010.
6. 1 2 3  Yli-Ojanperä, Elina: Vanhusten lääkemurhista tuomittu hoitaja puolustautuu  28.1.2011 (päiv. 7.6.2017). Yle. Viitattu 1.1.2023.
7. ↑  Niemi, Liisa: Sarjakuristaja ja myrkkyhoitaja – Tällaisia ovat Suomen tunnetuimmat sarjamurhaajat *Helsingin Sanomat*.  9.12.2022. Viitattu 1.1.2023.
8. 1 2 3  Näihin myrkytyksiin perushoitaja katsottiin syylliseksi *mtvuutiset.fi*.  14.5.2010.  Arkistoitu 16.5.2010. Viitattu 17.5.2022.
9. ↑  Hovioikeus hylkäsi vanhuksia myrkyttäneen hoitajan vaatimuksen päästä ehdonalaiseen vapauteen *Yle Uutiset*.  15.5.2020. Viitattu 17.5.2022.
10. ↑  Sarjamurhaaja Aino Nykopp-Koski *Sarjamurhaaja Aino Nykopp-Koski*. Viitattu 17.5.2022.
11. ↑  Perushoitaja syyllinen myrkytyksiin  14.5.2010. MTV3. Viitattu 14.5.2010.
12. ↑  Myrkkyhoitajan mielentilatutkimus julki *Ilta-Sanomat*.  26.11.2010. Viitattu 26.11.2010.
13. ↑  Mielentilatutkimus: Myrkkyhoitajan tekojen taustalla persoonallisuushäiriö *Iltalehti*.  26.11.2010. Viitattu 26.11.2010.
14. ↑  Myrkkyhoitajan hovioikeuskäsittely alkaa *Uusi Suomi*.  16.9.2011. Viitattu 7.3.2017.
15. ↑  Myrkkyhoitajan elinkautinen pysyi hovissa *Ilta-Sanomat*.  29.3.2012.  Arkistoitu 30.3.2012. Viitattu 29.3.2012.
16. ↑  Tiedote 22.11.2012: Lääkemurhista tuomitun perushoitajan valituslupahakemus hylättiin (Korkeimman oikeuden tiedote)  22.11.2012. Korkein oikeus. Viitattu 22.11.2012. [vanhentunut linkki]
17. ↑  Hovioikeus hylkäsi myrkkyhoitajan vaatimuksen päästä vapaaksi *Ilta-Sanomat*.  16.5.2020. Viitattu 16.5.2020.